འཁྱེར་ས་ལ་ཡང་རང་ཉིད་གནས་གཅིག་ནས་གཞན་དུ་འཁྱེར་ཚུལ་མི་འདྲ་བའི་ཆ་ནས་དབྱེ་བ་མང་བ་སྟེ།འཐེན་ཤུགས་ཀྱི་དབང་གིས་རི་ཁུལ་གྱི་ཀོང་ས་དང་འདམ་རུད་ནང་འཁྱེར་བའི་ས་ལ།ཀོང་ས་ཟེར།ཆུ་རྒྱུག་ཤུགས་ཀྱིས་འཁྱེར་བའི་ས་ལ་ཆུ་ས་ཟེར།ས་འདིའི་རིགས་ནི་བརྩེགས་རིམ་ལེགས་ལ་སྒོར་ལ་འཇམ་པའི་རྡུལ་གྱིས་གྲུབ་ཡོད།ཆུ་སའི་ཕུང་གསོག་ལས་ཆུའི་རྒྱུགས་ཕྱོགས་ལ་ལྟོས་ཏེ།ཧ་ཅང་ཞིབ་མོར་གྱུར་པའི་རྒྱུག་ཆུའི་སྙིགས་བསགས་དང༌།འདམ།བྱེ་མ་བཅས་ཀྱི་བརྩེགས་རིམ་མཐོང་ཐུབ།རྒྱ་གར་གྱི་ཆུ་མོ་གངྒའི་ཆུ་ས་ནི།ས་རྒྱུ་གཤིན་ལ་སྐྱེ་ལྡན་གྱི་དངོས་པོས་ཕྱུག་ཅིང་བཞའ་ཚན་ཆེ།རླུང་གིས་འཁྱེར་ཏེ་གྲུབ་པའི་ས་ནི་གཙོ་བོ་བྱེ་མ་ཡིན་པས་བྱེ་ས་ཟེར།ས་འདིའི་ཐོག་སྐྱེས་པའི་སྐམ་སྐྱེས་རྩི་ཤིང་གིས་རླུང་འགོག་དང་ས་འཛིན་གྱི་ནུས་པ་འདོན་པ་ཡིན།འཁྱགས་གོང་གིས་འཁྱེར་བའི་ས་ནི་ཧི་མ་ལ་ཡ་ལྟ་བུའི་འཁྱགས་གོང་ས་ཁུལ་དུ་ཡོད།